นายกรัฐมนตรี ให้กำลังใจนักกีฬาไทยคว้าเหรียญทองซีเกมส์ 2022 ที่เวียดนาม ตั้งเป้า 114 เหรียญทอง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวให้โอวาทคณะนักกีฬาและเจ้าหน้าที่ทีมชาติไทยที่เข้าร่วมการแข่งขันกีฬาซีเกมส์ ครั้งที่ 31 ณ สาธารณรัฐสังคมนิยมเวียดนาม โดยมีพลเอก ประวิตร วงษ์สุวรรณ รองนายกรัฐมนตรี ในฐานะประธานคณะกรรมการโอลิมปิกแห่งประเทศไทยในพระบรมราชินูปถัมภ์ เข้าร่วมนายกรัฐมนตรี ระบุว่า การแข่งขันซีเกมส์ 2021 ครั้งที่ผ่านมาในประเทศฟิลิปปินส์ ไทยสามารถคว้าเหรียญได้ทั้งหมด 318 เหรียญจาก 54 ชนิดกีฬา มีนักกีฬาทั้งหมด 980 คน เป็นลำดับที่ 31 ซึ่งคนไทยรู้สึกภาคภูมิใจและขอขอบคุณนักกีฬาไทยทุกคน รวมทั้งผู้ฝึกสอนและผู้ที่เกี่ยวข้อง ที่ได้ปฏิบัติหน้าที่อย่างเต็มขีดความสามารถและศักยภาพเพื่อสร้างชื่อเสียงให้กับประเทศไทย ให้เป็นที่รู้จักในสายตานานาชาติ ซึ่งไทยถือว่ามีโดดเด่นในด้านกีฬา หากเทียบกับภูมิภาคอาเซียน โดยในการแข่งขันซีเกมส์ ครั้งที่ 31 ที่ประเทศเวียดนามในปีนี้ ไทยตั้งเป้าให้ได้ 114 เหรียญทอง มีนักกีฬาเข้าร่วม 808 คน และเจ้าหน้าที่อีก 300 กว่าคน ทั้งนี้ขอชื่นชมนักกีฬาทุกคนที่ได้รับการคัดเลือกเป็นตัวแทนของประเทศไทย เพื่อเข้าร่วมการแข่งขันซีเกมส์ในครั้งนี้ ซึ่งกว่าทุกคนจะมายืนในจุดนี้ได้ ต้องมีความอดทนมีวินัยในการฝึกซ้อม เพื่อให้ได้รับเลือกเป็นตัวแทนประเทศไทยซึ่งถือเป็นความภาคภูมิใจของตนเอง ครอบครัวและประเทศชาตินายกรัฐมนตรี กล่าวว่า จะติดตามผลการแข่งขันอย่างต่อเนื่องและเป็นกำลังใจให้ในช่วงการแข่งขัน ขอให้นักกีฬาทุกคนทำหน้าที่ให้ดีที่สุดเต็มกำลังความสามารถ มีน้ำใจนักกีฬาและปฏิบัติตามกฎกติกาที่วางเอาไว้ ทำหน้าที่เป็นทูตทางกีฬาและวัฒนธรรม ใช้กีฬาเป็นสื่อกลางในการเชื่อมความสัมพันธ์อันดีระหว่างกัน ตลอดจนการสร้างภาพลักษณ์และชื่อเสียงให้กับประเทศไทยและร่วมกันปรับปรุงวงการกีฬาของประเทศไทยให้มีความเข้มแข็งมากยิ่งขึ้น พร้อมขอให้ทุกคนตั้งเป้าไว้ว่าเมื่อลงไปในสนามแล้ว ต้องชนะ ตั้งเป้าหมายให้สูงไว้ก่อน เพื่อให้เกิดความท้าทายเอาชนะตัวเองให้ได้นายกรัฐมนตรี กล่าวเพิ่มเติมว่า คณะนักกีฬาเป็นความหวังของคนไทยทุกคน ขอให้กำลังใจทั้งนักกีฬาและทีมงานให้ประสบความสำเร็จตามเป้าหมายที่ตั้งไว้ ซึ่งก็มีความหวังอยู่มากพอสมควร ขอให้เดินทางโดยปลอดภัยและนำเหรียญกลับมาให้คนไทยได้ชื่นชม พร้อมทั้งถือโอกาสโปรโมทประเทศไทยไปด้วย เพราะนักกีฬา ถือเป็นทูตทางกีฬาและทูตทางวัฒนธรรมไปด้วย ซึ่งต้องนำสิ่งดีๆ ของแต่ละประเทศมาพูดคุยกันเพราะวันหน้าความเชื่อมโยงต่างๆ จะเกิดขึ้นโดยเฉพาะในภาคประชาชนกับภาคประชาชนที่ต้องเดินทางไปมาหาสู่กันและเป็นโลกไร้พรหมแดน